ABŞ Müdafiə Naziri İsrailə dəstək ifadə etdi
Cim Mattis və Benyamin Netanyahu ölkələrinin ortaq dəyərlər paylaşdığını bəyan ediblər
ABŞ müdafiə naziri Cim Mattis ölkəsinin “uzun müddətli dost və müttəfiq” olan İsrailə dəstəyini ifadə edib. Mattis bu bəyanatı İsrail Baş Naziri Benyamin Netanyahu ilə gğörüşdə verib. Tərəflər razılaşıblar ki, hər iki ölkə radikal islamçıların timsalında eyni düşməni paylaşır və “nəyin bahasına olursa olsun” sülh əldə etməyin vacibliyini vurğulayıblar. “Özümüzə xatırlatmaq vacibdir ki, yaxşı adamlar bir araya gəlməyəndə pislər dünyada çoxlu ziyan vurur,” Mattis bildirib. “Və biz bunun qarşısını almaq, sülhü və azadlığı gələcək nəsillərə ötürmək üçün əlimizdən gələni etməyə hazırıq.” Bu həftə Səudiyyə Ərəbistanı və Misir rəsmiləri ilə görüşlərdən sonra Mattis Netanyahu və İsrail Müdafiə Naziri Aviqdor Libermanla görüşüb. Netanyahu Tramp adminsitrasiyasının İsraillə bağlı siyasətini alqışlayaraq “istiqamətdəki dəyişiklik”-dən məmnun olduğunu bildirib. Sabiq ABŞ prezidenti Barak Obama ilə o qədər də isti münasibətləri olmayan Netanyahu bəyan edib: “Hesab edirəm ki, bu müsbət dəyişiklikdir - Amerika rəhbərliyindəki və siyasətindəki strateji dəyişiklik. Bizim ortaq dəyərlərimiz var və üzləşdiyimiz təhlükələr ortaqdır.” Mattis və Netanyahu görüşlərdə əsas diqqətin İŞİD və İranın himayədarlıq etdiyi şiə militantlarına qarşı mübarizəyə yönəldiyini bildirib.